Ehdotus neuvoston asetukseksi (EY) julkisten talouksien tilan valvonnan ja yhteensovittamisen tehostamisesta /* KOM/96/0496 lopull. - SYN 96/0247 */



Virallinen lehti nro C 368 , 06/12/1996 s. 0009



Ehdotus neuvoston asetukseksi (EY) julkisten talouksien tilan valvonnan ja yhteensovittamisen tehostamisesta (96/C 368/06) KOM(96) 496 lopull. - 96/0247(SYN) (Komission esittämä 18 päivänä lokakuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 103 artiklan 5 kohdan, ottaa huomioon komission ehdotuksen, toimii yhdessä Euroopan parlamentin kanssa, sekä katsoo, että (1) jäsenvaltioiden julkisten talouksien rahoitusaseman säilyttäminen vakaana luo asianmukaiset edellytykset tuotannon ja työllisyyden kestävälle kasvulle; talous- ja rahaliiton kolmannessa vaiheessa edellytetään finanssipolitiikan kurinalaisuutta rahatalouden vakauden varmistamiseksi, (2) jäsenvaltioiden finanssipolitiikkaa on harjoitettava siten, että jätetään liikkumavaraa poikkeuksellisiin ja suhdanteisiin liittyviin häiriöihin sopeutumiseksi ja vältetään liiallisia alijäämiä, (3) yhtenäisvaluutan käyttöönoton yhteydessä finanssipolitiikan ja muun talouspolitiikan tiivis yhteensovittaminen tulee aikaisempaa tärkeämmäksi, (4) liiallisia alijäämiä koskevasta menettelystä tehdyssä pöytäkirjassa N:o 5 olevassa 1 artiklassa julkisen talouden alijäämän viitearvoksi määrättyä kolmea prosenttia bruttokansantuotteesta on tavanomaisissa olosuhteissa pidettävä enimmäismääränä; sen vuoksi olisi keskipitkällä aikavälillä pyrittävä tilanteeseen, jossa julkisyhteisöjen rahoitusasema on lähes tasapainossa tai ylijäämäinen, ottaen asianmukaisesti huomioon kansallisten erityispiirteiden väliset erot, (5) perustamissopimuksen 103 artiklan 3 ja 4 kohdassa tarkoitettua monenvälistä valvontamenettelyä olisi kehitettävä sisällyttämällä siihen ennakkovaroitusjärjestelmä, jossa neuvosto huomauttaisi jäsenvaltiolle tarpeesta toteuttaa oikaisutoimia, joilla estetään julkisen talouden alijäämää kasvamasta liian suureksi; tässä monenvälisessä valvontamenettelyssä olisi edelleen seurattava kaikkea talouden kehitystä kaikissa jäsenvaltioissa ja yhteisössä sekä jäsenvaltioiden talouspolitiikan yhdenmukaisuutta 103 artiklan 2 kohdassa tarkoitettujen laajojen suuntaviivojen kanssa, (6) tämä asetus on osa vakaussopimusta, jolla varmistetaan julkisen talouden kurinalaisuus talous- ja rahaliiton kolmannessa vaiheessa; sopimus koostuu kahdesta pääosasta, jotka ovat i) julkisten talouksien tilan valvonnan ja yhteensovittamisen tehostaminen ja ii) liiallisia alijäämiä koskevan menettelyn täytäntöönpanon nopeuttaminen ja selkeyttäminen; näistä sopimuksen pääosista jälkimmäiseen sisältyy määräajat liiallisia alijäämiä koskevan menettelyn täytäntöönpanolle ja tarkempi kuvaus seuraamusten määräämisestä, (7) liiallisia alijäämiä koskevan menettelyn nopeuttamista ja selkeyttämistä koskevista säännöistä säädetään neuvoston asetuksella [. . .], (8) niiden jäsenvaltioiden, jotka ottavat käyttöön yhtenäisvaluutan, on tätä ennen 109 j artiklan mukaisesti todettu saavuttaneen kestävän lähentymisen korkean tason ja erityisesti kestävän julkisen talouden tilan; näiltä jäsenvaltioilta edellytetään julkisen talouden vakauden ylläpitämistä, jotta voidaan varmistaa rahatalouden vakaus ja luoda asianmukaiset edellytykset tuotannon ja työllisyyden kestävälle kasvulle; näitä jäsenvaltioita on pidettävä jäsenvaltioina, joita ei koske 109 k artiklan tarkoittama poikkeus, (9) on käytettävä hyväksi talous- ja rahaliiton kahden ensimmäisen vaiheen aikana saatua hyödyllistä kokemusta lähentymisohjelmista tavoitteiden asettamisen välineenä ja seurannan perustana; on tärkeää vaatia jäsenvaltioita, joita ei koske poikkeus, toimittamaan kieskipitkän aikavälin finanssipoliittisia ohjelmia (vakausohjelmat), ja on määriteltävä näiden ohjelmien pääsisältö; vakausohjelmien ja niiden ajantasaistettujen toisintojen toimittamiselle on asetettava määräajat, (10) avoimuuden ja tietoon perustuvan julkisen keskustelun edistämiseksi niitä jäsenvaltioita, joita ei koske poikkeus, olisi vaadittava julkistamaan vakausohjelmansa, (11) on vahvistettava säännöt, joiden mukaan neuvosto tutkii vakausohjelmat, (12) vakausohjelmia olisi seurattava monenvälisen valvonnan yhteydessä; erityistä huomiota olisi kiinnitettävä poikkeamiin ohjelman mukaisista julkisen talouden ylijäämiä/alijäämiä koskevista tavoitteista; alijäämätilanteen vakavan pahenemisen estämiseksi jäsenvaltiossa, jota ei koske poikkeus, olisi neuvoston aiheellista suositella kyseiselle jäsenvaltiolle oikaisutoimien toteuttamista; mikäli julkisen talouden tavoitteista poikkeaminen jatkuu, neuvoston olisi katsottava tarkoituksenmukaiseksi tehostaa suositustaan ja julkistaa se, ja (13) lisäksi on vahvistettava vastaavat säännöt, jotka koskevat muiden jäsenvaltioiden ohjelmia ja valvontaa, ON ANTANUT TÄMÄN ASETUKSEN: 1 JAKSO Vakausohjelmat 1 artikla 1. Kaikkien jäsenvaltioiden, joita ei koske poikkeus, on toimitettava neuvostolle ja komissiolle "vakausohjelma". 2. Vakausohjelmaan on sisällyttävä: a) keskipitkän aikavälin tavoite julkisen talouden ylijäämälle/alijäämälle suhteessa bruttokansantuotteeseen ja julkisen talouden sopeutusohjelma; julkisen velan arvioitu kehitys suhteessa bruttokansantuotteeseen, b) keskeiset oletukset talouden arvioidusta kehityksestä, kuten bruttokansantuotteen määrän kasvusta, työllisyydestä/työttömyydestä, inflaatiosta ja muista merkittävistä taloudellisista muuttujista, c) kuvaus niistä finanssipoliittisista toimenpiteistä, jotka toteutetaan ohjelman tavoitteiden saavuttamiseksi, d) sitoumus lisätoimenpiteiden toteuttamisesta tarvittaessa tavoitteista poikkeamisen estämiseksi. 3. Edellä 2 kohdan a ja b alakohdassa tarkoitetut tiedot julkisen talouden ylijäämistä/alijäämistä ja velasta suhteessa bruttokansantuotteeseen sekä keskeisistä taloudellisista oletuksista on ilmaistava vuositasolla, ja niiden on käsitettävä kuluvan ja edellisen vuoden lisäksi vähintään kolme seuraavaa vuotta. 2 artikla 1. Vakausohjelmat on toimitettava 1 päivään tammikuuta 1999 mennessä. Sen jälkeen on toimitettava ajantasaistetut ohjelmat vuosittain kahden kuukauden kuluessa siitä, kun jäsenvaltion hallitus on tehnyt vuosittaisen talousarvioesityksen kansalliselle kansanedustuslaitokselleen. Jäsenvaltion, jota koskenut poikkeus kumotaan myöhemmin 109 k artiklan 2 kohdan mukaisesti, on toimitettava vakausohjelma kuuden kuukauden kuluessa kumoamispäätöksestä. 2. Jäsenvaltioiden on julkistettava vakausohjelmansa ja ajantasaistetut ohjelmansa. 2 JAKSO Julkisten talouksien tilan valvonta ja ennakkovaroitusjärjestelmä 3 artikla 1. Komission ja 109 c artiklassa määrätyn komitean arvioiden perusteella neuvosto tutkii kansalliset erityispiirteet huomioon ottaen, onko vakausohjelman keskipitkän aikavälin tavoitteena julkisen talouden lähes tasapainossa oleva tai ylijäämäinen rahoitusasema, ovatko ohjelman perustana olevat taloutta koskevat oletukset asianmukaiset ja riittävätkö toteutetut ja/tai ehdotetut toimenpiteet keskipitkän aikavälin tavoitteeseen johtavan sopeutussuunnitelman toteuttamiseksi. 2. Neuvosto tutkii 1 kohdassa tarkoitetun vakausohjelman kahden kuukauden kuluessa ohjelman toimittamisesta sille. Komission suosituksesta ja 109 c artiklassa määrättyä komiteaa kuultuaan neuvosto voi hyväksyä vakausohjelman. Jos neuvosto katsoo, että ohjelman tavoitteita ja sisältöä on voimistettava, neuvosto antaa yleensä 103 artiklan 4 kohdan mukaisesti kyseiselle jäsenvaltiolle suosituksen sen ohjelman tarkistamiseksi. 3. Sopimuksen 109 c artiklassa määrätty komitea tutkii ajantasaistetut vakausohjelmat komission arvioiden perusteella; tarvittaessa myös neuvosto voi tutkia ajantasaistetut ohjelmat 1 ja 2 kohdan mukaista menettelyä noudattaen. 4 artikla 1. Osana 103 artiklan 3 kohdan mukaista monenvälistä valvontaa neuvosto seuraa vakausohjelmien täytöntöönpanoa jäsenvaltioiden antamien tietojen sekä komission ja 109 c artiklassa määrätyn komitean arvioiden perusteella erityisesti havaitakseen toteutuneet tai ennakoidut poikkeamat vakausohjelmassa asetetusta julkisen talouden ylijäämää/alijäämää koskevasta keskipitkän aikavälin tavoitteesta (tai tavoitteeseen johtavasta sopeutusohjelmasta). 2. Jos havaitaan poikkeama keskipitkän aikavälin tavoitteesta (tai tavoitteeseen johtavasta sopeutusohjelmasta), neuvosto antaa yleensä 103 artiklan 4 kohdan mukaisesti kyseiselle jäsenvaltiolle suosituksen julkisen talouden sopeutustoimien toteuttamisesta. 3. Jos myöhemmässä seurannassa todetaan keskipitkän aikavälin tavoitteesta (tai tavoitteeseen johtavasta sopeutusohjelmasta) poikkeamisen jatkuvan tai pahenevan, neuvosto antaa yleensä kyseiselle jäsenvaltiolle suosituksen erityisten oikaisutoimien toteuttamiseksi ja voi 103 artiklan 4 kohdan mukaisesti julkistaa suosituksensa. 4. Osana 103 artiklan 3 kohdan mukaista monenvälistä valvontaa neuvosto arvioi myös kansallisiin vakausohjelmiin ja ajantasaistettuihin ohjelmiin perustuvan toteutuneen ja ennakoidun julkisen talouden kokonaistilanteen koko talous- ja rahaliiton alueella. 5 artikla Neuvoston puheenjohtajan ja komission on ilmoitettava Euroopan parlamentille 103 artiklan 4 kohdan toisen alakohdan mukaisesti antamissaan kertomuksissa tämän asetuksen mukaisesti suoritetun valvonnan tulokset. 6 artikla Tämä asetus tulee voimaan 1 päivänä heinäkuuta 1998. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.